b"\n_START_ARTICLE_\nEugenio Beltrami\n_START_SECTION_\nVida i Obra\n_START_PARAGRAPH_\nBeltrami, fill d'una fam\xc3\xadlia d'artistes, va comen\xc3\xa7ar els seus estudis de matem\xc3\xa0tiques a la universitat de Pavia el 1853, per\xc3\xb2 els va interrompre el 1856 per posar-se a treballar com ajudant d'un enginyer ferroviari, primer a Verona i despr\xc3\xa9s a Mil\xc3\xa0. A Mil\xc3\xa0 va continuar els seus estudis i el 1862 va publicar el seu primer article sobre geometria diferencial. Aquest mateix any \xc3\xa9s nomenat professor visitant d'\xc3\xa0lgebra i geometria de la universitat de Bolonya iniciant la seva carrera acad\xc3\xa8mica que el portar\xc3\xa0 a les universitats de Pisa (c\xc3\xa0tedra de geod\xc3\xa8sia, 1864-1866), Bolonya (c\xc3\xa0tedra de mec\xc3\xa0nica, 1866-1873), Roma (c\xc3\xa0tedra de mec\xc3\xa0nica, 1873-1876), Pavia (c\xc3\xa0tedra de f\xc3\xadsica matem\xc3\xa0tica, 1876-1891) i altre cop Roma (1891-1900)._NEWLINE_L'obra de Beltrami es pot dividir en dos grups: abans de 1872 en el que tracta amb temes de geometria diferencial, i a partir d'aquesta data, en el que tracta de diferents temes de matem\xc3\xa0tica aplicada._NEWLINE_De la primera \xc3\xa8poca s\xc3\xb3n els seus dos articles fonamentals, Saggio di interpretazione della geometria non-Euclidea (1868) i Teoria fondamentale degli spazii di curvatura costante (1869), en els que construeix un model de la geometria no euclidiana basat en la pseudoesfera, la superf\xc3\xadcie de revoluci\xc3\xb3 originada per la rotaci\xc3\xb3 d'una tractriu entorn de la seva as\xc3\xadmptota. Tamb\xc3\xa9 va rescatar de l'oblit l'obra de 1733 del matem\xc3\xa0tic itali\xc3\xa0 Saccheri._NEWLINE_En la segona \xc3\xa8poca va treballar en una ampla gama de temes, des de l'elasticitat fins l'electromagnetisme, fent aportacions interessants sobre la descomposici\xc3\xb3 en valors singulars o sobre els par\xc3\xa0metres diferencials."